**บทที่ 4**

**พระพุทธศาสนากับเศรษฐกิจพอเพียง**

**1. ลักษณะและความสำคัญของหลักธรรมทางพุทธศาสนา**

พุทธศาสนาเป็นศาสนาแห่งการปฏิบัติหรือเป็นศาสนาแห่งความเพียรพยายาม (องฺ.ติก. 20/577/369)  หลักธรรมคำสอนของพระพุทธเจ้าจึงมุ่งเน้นที่การปฏิบัติเป็นสำคัญ  การอ้อนวอนหรือการหวังผลดลบันดาลจากสิ่งเหนือธรรมชาติเพื่อให้ตนประสบความสุขหรือความสำเร็จในชีวิตนั้นไม่ใช่แนวทางของพุทธศาสนา   ด้วยเหตุนี้  พุทธศาสนาในแง่ของหลักธรรมจึงมีลักษณะเป็นวิทยาศาสตร์ที่สามารถพิสูจน์ได้  และเป็นเรื่องใกล้ตัวมนุษย์ซึ่งสามารถสัมผัสรับรู้ได้ตลอดเวลา  เพราะใจความสำคัญของหลักธรรมทางพุทธศาสนานั้น  ไม่มีสิ่งใดเกินเลยไปจากเรื่องปัญหาชีวิตและวิธีการแก้ปัญหาชีวิตหรือที่เรียกว่า “ทุกข์และความดับทุกข์” นั่นเอง ดังที่พระพุทธเจ้าทรงเน้นย้ำว่า “ภิกษุทั้งหลาย

ทั้งในกาลก่อนและในบัดนี้  เราสอนแต่เรื่องทุกข์และความดับทุกข์เท่านั้น” (ม.มู. 12/286/276)

แม้ผลแห่งการแสวงหาทางพ้นทุกข์ของพระพุทธเจ้า จะเป็นการบรรลุธรรมขั้นสูง  คือ  ความหมดกิเลสทั้งปวง ซึ่งถือเป็นเป้าหมายขั้นโลกุตตระและอาจจะดูเหมือนไม่เกี่ยวข้องกับการดำเนินชีวิตของปุถุชนหรือฆราวาสทั่วไปที่ยังต้องดำเนินชีวิตในวงจรของความอยาก  ความต้องการ  ความสะดวกสบาย  การมีบ้าน  มีรถ  มีตำแหน่งหน้าที่การงานที่ดี  มีเครื่องอำนวยความสะดวกและอีกสาระพัดสิ่งน่าใคร่น่าพอใจ แต่กระนั้น หากได้ศึกษาพุทธศาสนาอย่างถ่องแท้จะพบว่า  พุทธศาสนาไม่ได้ละเลยที่จะให้ความสนใจเกี่ยวกับการดำเนินชีวิตของปุถุชนหรือฆราวาสเลย  ทั้งยังมีหลักธรรมที่สนับสนุน ส่งเสริมให้การดำเนินชีวิตเป็นไปในครรลองที่ดีอยู่มากมาย หรือแม้แต่หลักธรรมขั้นสูงก็ยังสามารถนำแนวคิดมาประยุกต์ใช้ในการดำเนินชีวิตอย่างสามัญได้  หลักธรรมทางพุทธศาสนาจึงมีความครอบคลุมทั้งในส่วนการปฏิบัติขั้นที่ยังเกี่ยวข้องกับกิเลสหรือขั้นสำหรับปุถุชน เรียกว่า  “โลกิยธรรม”  และขั้นที่บริสุทธิ์จากกิเลสหรือขั้นสำหรับพระอริยบุคคล  เรียกว่า “โลกุตตรธรรม” (อภิ.สงฺ. 34/911/355)

ลักษณะของหลักธรรมทางพุทธศาสนาทั้ง 2  ระดับนั้นอาจจำแนกได้  2 ลักษณะกว้างๆ

ดังนี้

**1)  หลักความจริงสายกลาง**  ที่เรียกว่า “มัชเฌนธรรม” หมายถึง  ความจริงตามแนวของเหตุผลบริสุทธิ์ตามกระบวนการของธรรมชาติ

**2)  ข้อปฏิบัติสายกลาง** ที่เรียกว่า “มัชฌิมาปฏิปทา” หมายถึง  หลักการครองชีวิตของผู้ฝึกอบรมตน ผู้รู้เท่าทันชีวิต  ไม่หลงงมงาย   มุ่งผลสำเร็จ  คือ ความสุข ความสะอาด สว่าง สงบ  เป็นอิสระที่สามารถมองเห็นได้ในชีวิตนี้ (พระธรรมปิฎก,2546 : 6)

ทั้งนี้  หากจะสรุปลักษณะทั้ง 2 นี้ด้วยคำสั้น ๆ  ก็คือ หลักความจริงและหลักความดี นั่นเอง

ประเด็นสำคัญของหลักธรรมตามนัยทั้ง  2  นี้  ทำให้เห็นได้ชัดว่าพุทธศาสนาเป็นศาสนาแห่งการปฏิบัติดังกล่าวแล้ว  เพราะหลีกไม่พ้นไปจากเรื่องของการปฏิบัติ  กล่าวคือ  หลักความจริงก็เป็นจริงตามธรรมชาติอยู่อย่างนั้น  แต่เมื่อมาเกี่ยวข้องกับชีวิตของคนเรา  ก็จำเป็นต้องวางท่าทีกับความจริงให้ถูกต้อง  ดังเช่น เรื่องชีวิตที่เป็นองค์รวมของขันธ์ 5 ซึ่งต้องมีการเกิดขึ้น  ตั้งอยู่และดับไปตามสามัญลักษณะหรือไตรลักษณ์และเป็นไปตามกฏแห่งกรรม  เป็นความจริงที่บริสุทธ์ตามกระบวนการธรรมชาติ  ไม่อาจปฏิเสธได้  หากพยายามปฏิเสธหรือวางท่าทีไม่ถูกต้อง  เข้าใจผิด  ปฏิบัติผิด  ผลก็คือ ความทุกข์   แต่หากรู้  เข้าใจและยอมรับตามความเป็นจริง  ไม่ยึดมั่นถือมั่น  อย่างนี้เรียกว่าปฏิบัติถูก   เมื่อปฏิบัติถูกก็เป็นหลักความดี   ผลของการปฏิบัติถูก ก็คือ ความดับทุกข์หรือความสุข

ความสำคัญอันเป็นบทสรุปหลักธรรมทางพุทธศาสนาจึงอยู่ที่เป็นสิ่งที่นำมาซึ่งความสุขและความดีงามนั่นเอง  ดังพระพุทธพจน์ที่ว่า

**ธรรมนั่นแหล่ะย่อมรักษาผู้ประพฤติธรรม   ธรรมที่บุคคลประพฤติดีแล้ว ย่อมนำสุขมาให้** **ข้อนี้เป็นประโยชน์  ในเมื่อประพฤติธรรมดีแล้ว** **ผู้ประพฤติธรรมย่อมไม่ตกไปสู่ที่ต่ำทราม** (ขุ.เถร. 26/332/314)

จะเห็นได้ว่า  หลักธรรมทางพุทธศาสนาจึงมีลักษณะเป็นหลักปฏิบัติเพื่อให้บรรลุความสุข

โดยอยู่บนฐานของการรู้เท่าทันความจริง เมื่อเป็นเช่นนี้  หลักธรรมทางพุทธศาสนาย่อมเข้ากันได้กับทุกแนวคิดในโลกที่เป็นไปเพื่อความสุขและอยู่บนฐานของความจริง หรือมุ่งหมายที่จะแก้ปัญหาชีวิตให้มวลมนุษย์ด้วยวิถีทางที่ไม่ก่อปัญหาให้เกิดขึ้นอีก  จากการศึกษาแนวคิดเศรษฐกิจพอเพียง  ทำให้ทราบชัดว่า  เป็นแนวคิดที่เกิดขึ้นเพื่อแก้ปัญหาและนำไปสู่ความสุขที่ยั่งยืนเหมือนกัน  ดังนี้จึงกล่าวได้ว่า  หลักธรรมทางพุทธศาสนากับแนวคิดเศรษฐกิจพอเพียงมีเป้าหมายและวิธีการที่สอดคล้องกัน

แต่หากจะหามุมมองที่ต่างกันก็มีตรงที่พุทธศาสนามีหลักปฏิบัติขั้นสูงที่ไม่เกี่ยวข้องกับกิเลสด้วย  ซึ่งอาจจะเป็นแนวทางปฏิบัติของบรรพชิตที่มีลักษณะพิเศษ คือ มุ่งสู่ความหลุดพ้นจากทุกข์เป็นสำคัญ

ในขณะที่แนวคิดเศรษฐกิจพอเพียงไม่ได้มุ่งหวังถึงขั้นนั้น

**2. หลักธรรมทางพุทธศาสนากับการส่งเสริมแนวคิดเศรษฐกิจพอเพียง**

ในพุทธศาสนามีแนวคิดและหลักธรรมที่เกี่ยวกับความพอเพียงหลายประการ  ทั้งโดยตรงและโดยอ้อม  ในที่นี้จะได้สรุปในลักษณะแนวคิดเชิงประยุกต์ใช้มานำเสนอไว้เพียงบางประการที่เป็นหลักสำคัญและมีส่วนสนับสนุนแนวคิดเศรษฐกิจพอเพียงโดยตรง  ดังนี้

 **2.1 แนวคิดเรื่องทางสายกลาง**  คำว่า “ทางสายกลาง” นี้  ตรงกับภาษาบาลีว่า “มัชฌิมาปฏิปทา”  เป็นแนวทางการปฏิบัติที่พระพุทธเจ้าได้ตรัสแสดงไว้ตั้งแต่การแสดงธรรมครั้งแรก  คือ “ธัมมจักกัปปวัตตนสูต” มีใจความว่าด้วยอริยมรรคมีองค์ 8 ซึ่งพระพุทธเจ้าทรงชี้แนะว่า เป็นทางดำเนินชีวิตที่ไม่ข้องแวะที่สุดสองอย่าง  ได้แก่  การหมกหมุ่นในกามสุขและการทรมานตนเอง

เป็นทางที่นำมาซึ่งความรู้  ความเข้าใจอย่างแจ่มแจ้งในสรรพสิ่ง  มุ่งสู่ความสงบและความรู้ยิ่ง  จนถึงขั้นตรัสรู้และบรรลุนิพพาน  ทางสายกลางที่ว่านั้น คือ อริยมรรคอันประกอบด้วยองค์  8 ประการ

ได้แก่   สัมมาทิฏฐิ   สัมมาสังกัปปะ สัมมาวาจา สัมมากัมมันตะ สัมมาอาชีวะ สัมมาวายามะ

สัมมาสติ  สัมมาสมาธิ  (วิ.มหา.  4/13/18)

จากแนวคิดนี้  อาจจะสรุปลักษณะของทางสายกลางในเชิงประยุกต์ใช้สำหรับชีวิตฆราวาสทั่วไปได้ว่า  เป็นหนทางที่มุ่งตรงสู่จุดหมายที่ดีงาม  โดยไม่ข้องแวะในทางสุดโต่ง  2  อย่าง ได้แก่

วัตถุนิยมหรือบริโภคนิยม  ที่ยึดเอาความสะดวก สบาย ความสวงาม  ความหรูหราฟุ่มเฟือย  ความอร่อยหรือเปลือกนอกของวัตถุต่างๆ ที่น่าชอบใจ มาเป็นเกณฑ์ในการตัดสินใจในลักษณะที่หย่อนเกินไป คือ ปล่อยให้ตนเป็นทาสของวัตถุเกินไป  และไม่ทำตัวให้ลำบาก  เช่น ตระหนี่ไม่ยอมกิน ไม่ยอมจ่าย ไม่ยอมใช้   ไม่ยอมแบ่งปัน  ปฏิบัติตัวในสิ่งที่ก่อให้เกิดความลำบากโดยไม่มีเหตุผล  ซึ่งเป็นทางที่ตึงเกินไป  เป็นลักษณะของความไม่พอดี   แต่ให้ดำเนินชีวิตสายกลาง  คือ ถือหลักความพอดี

พอเหมาะ ถูกต้อง  ตรงกับเป้าหมาย  โดยมีองค์ประกอบแห่งความพอดี 8  ประการ คือ

ความรู้ความเข้าใจที่ถูกต้อง (สัมมาทิฏฐิ)  ความคิดที่ถูกต้องสอดคล้องกับเป้าหมายที่ดีงาม (สัมมาสังกัปปะ)  การสื่อสารกับผู้อื่นอย่างถูกต้อง (สัมมาวาจา)  การปฏิบัติตัวกับผู้อื่นในทางไม่เบียดเบียน (สัมมากัมมันตะ)  การเลี้ยงชีพตนในทางสุจริต (สัมมาอาชีวะ)  ความเพียรพยายามเพื่อพัฒนาตนเอง ละชั่วสร้างเสริมความดี (สัมมาวายามะ)  ความระมัดระวังยั้งคิด(สัมมาสติ) และความสงบใจ (สัมมาสมาธิ)

กล่าวโดยสรุป คือ การดำเนินชีวิตอย่างพอดี  โดยมีความรู้ความเข้าใจเป็นแกนนำ

สร้างสรรค์พฤติกรรมและจิตใจให้ดีงาม ไม่เบียดเบียนผู้อื่นและตนเองนั่นเอง   สามารถส่งเสริมและสนับสนุนแนวทางปฏิบัติในการดำเนินชีวิตตามแนวเศรษฐกิจพอเพียงได้เป็นอย่างดี   เพราะมีความสอดคล้องกันทั้งในฐานะที่เป็นทางสายกลาง  แนวคิดหลักของเศรษฐกิจพอเพียงและองค์ประกอบของทางสายกลางในพุทธศาสนา คุณธรรมทั้ง 8  ประการนั้น (มรรค 8)  ก็เป็นองค์รวมแห่งธรรมที่สามารถสร้างความเข้มแข็งให้กับบุคคล  พร้อมทั้งพัฒนาศักยภาพของบุคคลทั้งด้านความรู้  ความคิด พฤติกรรมและจิตวิญญาณ  ให้สามารถพึ่งตนเองได้  มีความเข้มแข็ง  ยอมรับกับสถาพความเป็นจริงหรือความเปลี่ยนแปลงที่เกิดขึ้น  สามารถสร้างสรรค์ให้เกิดดุลยภาพทางสังคมเศรษฐกิจ สิ่งแวดล้อมและวัฒนธรรมตามความมุ่งหมายของแนวคิดเศรษฐกิจพอเพียงได้เป็นอย่างดี   เพราะหัวใจสำคัญขององค์คุณธรรมทั้ง 8  ประการนั้นอยู่ที่ ความพอดี  ความถูกต้อง  ความเหมาะสม (สัมมา)

 **2.2  แนวคิดเรื่องความสันโดษ**  ความสันโดษในทางพุทธศาสนานี้ หลายคนในสังคมยังไม่มีความเข้าใจถึงความหมายหรือลักษณะดีเท่าที่ควร มีไม่น้อยคนเลยที่เข้าใจว่าความสันโดษ คือ ความขี้เกียจ การไม่ขวนขวายดิ้นรน ไม่ปรับปรุงเปลี่ยนแปลงพัฒนา  ซึ่งเป็นเหตุให้ชีวิตตกต่ำ  สังคมและประเทศชาติก็ไม่ได้รับการพัฒนา  เพราะว่าหลักคำสอนเรื่องสันโดษ ทำให้คนงอมืองอเท้า เป็นคนเกียจคร้าน ไม่มีความกระตือรือร้นในการทำงานหรือการประกอบอาชีพ เป็นต้น  ถือว่าเป็นความเข้าใจผิดจากหลักคำสอนของพระพุทธเจ้าอย่างมาก  เพราะฉะนั้น  จึงมีความจำเป็นอย่างยิ่งที่เราควรจะทำความเข้าใจให้กระจ่างเรื่องความสันโดษ  อันนับได้ว่าเป็นรากฐานสำคัญของชีวิตที่พอเพียง

คำว่า “สันโดษ”  ตรงกับภาษาบาลีว่า “สนฺตุฏฺฐิ”  มีความหมายดังที่ปรากฏในมังคลัตถทีปนี 3  นัย

(มหามกุฏาราชวิทยาลัย, 2525 : 224)   ได้แก่

1) สันโดษ  แปลว่า  **ยินดีสิ่งที่เป็นของตน**  กล่าวคือ ความพอใจของซึ่งเป็นส่วนของตน ไม่แสดงอาการรังเกียจหรือดูถูกปัจจัยสิ่งของต่างๆ ที่ตนเองหามาได้จากการทำหน้าที่การงานต่างๆ โดยชอบธรรม  ทั้งในเวลารับ ทั้งในเวลาใช้สอย  ไม่ว่าสิ่งที่ตนได้มาเป็นของตนนั้น จะเป็นสิ่งที่ดี  ประณีตสวยงามหรือไม่ก็ตาม  ก็ยินดีด้วยสิ่งนั้น  ด้วยความรู้สึกที่ว่า  เราได้มันมาเป็นสมบัติของเราโดยถูกต้อง  ไม่ผิดศีลธรรม กฏหมายบ้านเมืองและจารีตประเพณีต่างๆ

2) สันโดษ  แปลว่า  **ยินดีในสิ่งที่มีอยู่**  กล่าวคือ มีความพอใจยินดีในปัจจัยสิ่งของทรัพย์สินเงินทองที่เราได้มาแล้ว  โดยปราศจากความรู้สึกมักมาก เสียใจ  มีอยู่เท่าใด  ก็พอใจเท่านั้น  ไม่ทะยานอยากได้ในสิ่งที่มีไม่ได้และไม่ได้มี  ไม่ปรารถนามากเกินกำลังความสามารถของตน  และไม่มีความทะยานอยากได้ของผู้อื่นมาเป็นของตน   ซึ่งหมายถึง  รู้จักพอประมาณนั่นเอง

3) สันโดษ แปลว่า **ยินดีด้วยใจที่เสมอ**  กล่าวคือ  การละจากความรู้สึกยินดียินร้ายในสิ่งที่น่าชอบใจน่าปรารถนา และในสิ่งที่ไม่น่าชอบใจไม่น่าปรารถนาซึ่งในทางพระเรียกว่า  อิฏฐารมณ์และอนิฏฐารมณ์  ความสันโดษตามความหมายนัยนี้  มุ่งถึงการวางใจเป็นกลาง  ไม่เอนเอียง  ไม่หวั่นไหว

ไปตามอารมณ์ต่าง ๆที่มากระทบ  อันเป็นเรื่องของโลกธรรม  ทั้ง  8  ประการ  คือ  ได้ลาภ  เสื่อมลาภ  ได้ยศ  เสื่อมยศ   สรรเสริญ  นินทา  สุข และทุกข์   ความไม่เอนเอียงในจิตใจนี้  เกิดจากการพิจารณาด้วยปัญญาเพื่อให้เข้าใจทุกสิ่งตามความเป็นจริงตามกฏเกณฑ์ของธรรมชาติ  เช่นที่ว่า  “ทุกสิ่งทุกอย่างที่เกิดจากปัจจัยปรุงแต่งล้วนไม่แน่นอน (อนิจจัง) มีความเกิดขึ้น (อุปปาทะ) ในเบื้องต้น  มีความตั้งอยู่ (ฐิติ) ในท่ามกลางและมีความดับสลายไป (ภังคะ) ในที่สุด  ทุกสิ่งทุกอย่างที่เกิดจากปัจจัยปรุงแต่ง ไม่มีสิ่งใดคงทนอยู่ในสภาพเดิมได้ (ทุกขัง) และทุกสิ่งทุกอย่าง ไม่ใช่ตัวตนที่แท้จริง  ไม่ใช่สัตว์บุคคล  ไม่ใช่ตัวตนเราเขา  เราไม่สามารถบังคับให้เป็นไปดังใจเราปรารถนาได้ทุกอย่างไป (อนัตตา)”  ดังนี้  เมื่อเรามีความเข้าใจอย่างนี้  ก็จะทำให้มีจิตใจที่สม่ำเสมอในทุกอารมณ์ที่มากระทบจิต  มีทัศนคติเห็นภาพรวมของสรรพสิ่งเสมอกัน ไม่เดือดร้อนใจกับสิ่งที่ไม่พึงปรารถนา  ไม่ลิงโลดใจกับสิ่งที่น่าปรารถนา  ลักษณะนี้เรียกว่า  ผู้สันโดษด้วยใจที่เสมอ

จากความหมายของ “สันโดษ” ทั้ง 3 นัยนี้  สรุปได้ว่า  ความสันโดษ  หมายถึง  ความพอใจยินดีในสิ่งที่ตนมี ตนได้ ด้วยจิตใจมั่นคง  ความสันโดษในทางพุทธศาสนาจึงเป็นเรื่องของการวางใจไม่ให้เป็นทุกข์  ยอมรับสภาพความเป็นจริงเกี่ยวกับการมีการได้นั่นเอง  หากทำได้อย่างนี้ก็ถือว่า มีจิตใจที่ดีงามและถือว่ามีทรัพย์ภายในอันสำคัญทีเดียว  ดังพระพุทธพจน์ที่ว่า  “ทรัพยมีความสันโดษเป็นอย่างยิ่ง”  (ขุ.ธ. 25/25/29)

ในยุคปัจจุบันนี้  มีปัญหาทางสังคมมากมายที่เกิดขึ้นเพราะขาดความสันโดษ  แต่กลับมีธรรมที่เป็นฝ่ายตรงข้ามกับสันโดษเข้าแทนที่  คือ  ตัณหา  ซึ่งเป็นอุปสรรคสำคัญของการดำเนินชีวิตตามแนวเศรษฐกิจพอเพียง   การพยายามทำความเข้าใจเรื่องสันโดษในสังคมไทย  ให้เห็นว่า ความสันโดษเป็นเรื่องของสภาพจิตใจที่ยอมรับความเป็นจริงอย่างมีเหตุผล  ไม่ใช่การงอมืองอเท้า   เกียจคร้านอย่างที่เข้าใจกันโดยมากนั้น  เป็นเรื่องที่มีความจำเป็น  และที่สำคัญต้องตระหนักเสมอว่า  ความสันโดษมิใช่เป็นหลักธรรมที่จะปฏิบัติเพียงอย่างเดียวแล้วจะบรรลุคุณความดีได้  เพราะเวลาที่พระพุทธเจ้าตรัสถึงเรื่องสันโดษ พระองค์จะตรัสย้ำว่าให้มีความสันโดษในวัตถุที่เกินความจำเป็นแต่ไม่ให้สันโดษในธรรมและให้มีความเพียรพยายามกำกับในการดำเนินกิจกรรมต่างๆ เสมอ (ที.ม. 12/25/254)  หลักสันโดษจึงเป็นอีกแนวคิดหนึ่งซึ่งสามารถส่งเสริมแนวคิดเศรษฐกิจพอเพียงได้เป็นอย่างดี

**3. พุทธศาสนากับเศรษฐกิจพอเพียง**



คำว่า “เศรษฐกิจ” มาจากคำสองคำรวมกันคือคำว่า เศรษฐ แปลว่า ดีเลิศ และว่า กิจ แปลว่า การประกอบการ เมื่อนำคำสองคำมารวมกันจึงได้ความว่า การประกอบกิจการงานเกี่ยวกับการผลิต การจำหน่าย จ่าย แจก การบริโภค และการใช้สอยสิ่งต่างๆ ให้ได้ผลดีเลิศ ส่วนคำว่าพอเพียงหมายถึง ความเหมาะสม หรือ ความพอดี เน้นการผลิตและการบริโภคแบบพออยู่พอกินเป็นหลัก ซึ่งไม่ได้เน้นกำไรสุทธิ หรือความร่ำรวยเป็นเป้าหมายสูงสุด และเมื่อรวมกันจึงได้ความว่า การผลิตจำหน่าย และบริโภคอย่างพอเหมาะพอดี นั่นเอง ระบบเศรษฐกิจพอเพียงเป็นระบบเศรษฐกิจที่พระบาทสมเด็จพระเจ้าอยู่หัวรัชกาลปัจจุบันของเราทรงดำริ ขึ้นมา เพื่อแสวงหาทางออกจากวิกฤตเศรษฐกิจให้กับสังคมไทย ปรัชญาของเศรษฐกิจพอเพียง ก็คือ “การที่พึ่งตนเองได้”

วัตถุประสงค์หรือเป้าหมายหลักของเศรษฐกิจพอเพียงก็ คือ  ความสงบสุขของผู้คนในสังคม ประชาชนมีกินมีใช้อย่างเพียงพอแก่ความต้องการ ที่สำคัญต้องไม่ทำตนและผู้อื่นเดือนร้อน เน้นให้คนในชุมชนพัฒนาขีดความสามารถในการผลิตและบริโภคอย่างพอเพียง ไปจนถึงขั้นการแปรรูปอุตสาหกรรมครัวเรือน สร้างอาชีพและเสริมทักษะทางวิชาการที่หลากหลาย ใช้ชุมชนดำรงอยู่ได้ด้วยการยึดหลักแห่งความถูกต้องดีงาม มีความเอื้อเฟื้อเผื่อแผ่ และช่วยเหลือซึ่งกันและกัน เป็นต้น

**4. แนวทางการปฏิบัติตามระบบเศรษฐกิจแบบพอเพียง**

แนวคิดหลักของเศรษฐกิจพอเพียง คือ การนำคำสอนทางพระพุทธศาสนามาเป็นแนวทางใน

การประสานกลมกลืนกับวิธีชีวิตของ ชาวบ้านที่เป็นเกษตรกรอย่างชาญฉลาด และเป็นรูปธรรม หลักจริยธรรมดังกล่าวคือ **หลักการเดินสายกลาง หรือ มัชฌิมาปฏิปทา** ในระดับโลกิยธรรม การเดินทางสายกลาง คือธรรมที่เหมาะแก่ชาวบ้านทั่วไปได้แก่ ความเป็นรู้จักพอในการบริโภคใช้สอยทรัพยากรธรรมชาติ และการใช้ชีวิตแบบไม่ฟุ่มเฟือย ฟุ้งเฟ้อ ซึ่งมีลักษณะเป็นการเน้นการลด ละ เลิก อบายมุข ด้วยการประพฤติตามหลักเบญจศีล และ เบญจธรรม ซึ่งถือเป็นหัวใจสำคัญของการเป็นวิถีพุทธ

**แนวทางการปฏิบัติตนตามหลักเศรษฐกิจพอเพียง ตามพระราชดำริของพระบาทสมเด็จพระเจ้าอยู่หัวมีดังนี้**

 **1.** **ประหยัด  ลดละความฟุ่มเฟือย**  ตัดทอนค่าใช้จ่ายในทุกด้านที่ไม่จำเป็น   ดังพระราชดำรัสว่า “…ความเป็นอยู่ที่ต้องไม่ฟุ่มเฟือย   ต้องประหยัดไปในทางที่ถูกต้อง…”

**2.** **ประกอบอาชีพด้วยความสุจริต**   ดังพระราชดำรัสที่ว่า   “…ความเจริญของคนทั้งหลายย่อมเกิดมาจากการประพฤติชอบและการหาเลี้ยงชีพชอบเป็นสำคัญ…”

**3.**  **ละเลิกการแก่งแย่งผลประโยชน์และแข่งขันกัน**ในทางการค้าขายกันอย่างรุนแรงดังอดีต ดังพระราชดำรัสว่า   “…ความสุขความเจริญอันแท้จริงนั้น   หมายถึงความสุขความเจริญที่บุคคลแสวงหามาได้ด้วยความเป็นธรรม   ทั้งในเจตนาและการกระทำที่ไม่ใช่ได้มาด้วยความบังเอิญ   หรือด้วยการแก่งแย่งเบียดบังมาจากผู้อื่น…”

**4. ไม่หยุดนิ่งที่จะหาทางให้ชีวิตหลุดพ้นจากความทุกข์ยาก** ขวนขวายใฝ่หาความรู้ให้เกิดมีรายได้จนถึงขั้นพอเพียง   ดังพระราชดำริว่า   “…การที่ต้องการให้ทุกคนพยายามที่จะหาความรู้และสร้างตนเองให้มั่นคงนี้เพื่อตนเอง   เพื่อที่จะให้ตัวเองมีความเป็นอยู่ที่ก้าวหน้า   ที่มีความสุข   พอมีพอกิน   เป็นขั้นหนึ่งและขั้นต่อไป   ก็คือ   ให้เกียรติว่ายืนได้ด้วยตนเอง…”

**5. ลดละสิ่งชั่วให้หมดสิ้นไป**   ดังที่พระบาทสมเด็จพระเจ้าอยู่หัวได้พระราชทานพระบรมราโชวาทว่า  “…พยายามไม่ก่อความชั่วให้เป็นเครื่องทำลายตัวทำลายผู้อื่น   พยายามลด   พยายามละความชั่วที่ตนเองมีอยู่   พยายามก่อความดีให้แก่ตัวอยู่เสมอ   พยายามรักษาและเพิ่มพูนความดีที่มีอยู่นั้นให้งอกงามสมบูรณ์ยิ่งขึ้น…”

**สรุปได้ว่า** เศรษฐกิจพอเพียง ประกอบด้วยคุณลักษณะ 3 ประการ  และเงื่อนไข 2 ประการ หรือที่เรียกว่า 3 ห่วง  2 เงื่อนไข คือ

          **ความพอประมาณ**  หมายถึง  ความพอดีต่อความจำเป็น และเหมาะสมกับฐานะของตนเอง สังคม  สิ่งแวดล้อม  รวมทั้งวัฒนธรรมในแต่ละท้องถิ่น ไม่มากเกินไป  ไม่น้อยเกินไป และต้องไม่เบียดเบียนตนเองและผู้อื่น

          **ความมีเหตุผล** หมายถึง  การตัดสินใจดำเนินการเรื่องต่าง ๆ อย่างมีเหตุผลตามหลักวิชาการ  หลักกฎหมาย หลักศีลธรรมจริยธรรม และวัฒนธรรมที่ดีงาม โดยพิจารณาจากเหตุปัจจัยที่เกี่ยวข้อง  ตลอดจนคำนึงถึงผลที่คาดว่าจะเกิดขึ้นจากการกระทำนั้น ๆ อย่างรอบรู้และรอบคอบ

          **ระบบภูมิคุ้มกันในตัวที่ดี**  หมายถึง  การเตรียมตัวให้พร้อมรับต่อผลกระทบและการเปลี่ยนแปลงในด้านต่าง ๆ  ไม่ว่าจะเป็นด้านเศรษฐกิจ สังคม สิ่งแวดล้อม และวัฒนธรรม  เพื่อให้สามารถปรับตัวและรับมือได้อย่างทันท่วงที

          เงื่อนไขสำคัญที่จะทำให้การตัดสินใจ และการกระทำเป็นไปพอเพียง จะต้องอาศัยทั้งคุณธรรมและความรู้  ดังนี้

          **เงื่อนไขคุณธรรม**  ที่จะต้องสร้างเสริมให้เป็นพื้นฐานจิตใจของคนในชาติ ประกอบด้วย ด้านจิตใจ คือการตระหนักในคุณธรรม  รู้ผิดชอบชั่วดี ซื่อสัตย์สุจริต ใช้สติปัญญาอย่างถูกต้องและเหมาะสมในการดำเนินชีวิต และด้านการกระทำ คือมีความขยันหมั่นเพียร อดทน ไม่โลภ ไม่ตระหนี้

รู้จักแบ่งปัน และรับผิดชอบในการอยู่ร่วมกับผู้อื่นในสังคม

          **เงื่อนไขความรู้**   ประกอบด้วยการฝึกตนให้มีความรอบรู้เกี่ยวกับวิชาการต่าง ๆ ที่เกี่ยวข้องอย่างรอบด้าน มีความรอบคอบ และความระมัดระวังที่จะนำความรู้ต่าง ๆ เหล่านั้นมาพิจารณาให้เชื่อมโยงกัน  เพื่อประกอบการวางแผน และในขั้นปฏิบัติ

**การนำเศรษฐกิจพอเพียงไปประยุกต์ใช้ ต้องคำนึงถึง 4 มิติ ดังนี้**

|  |  |
| --- | --- |
| ด้านเศรษฐกิจ | ลดรายจ่าย / เพิ่มรายได้ / ใช้ชีวิตอย่างพอควร / คิดและวางแผนอย่างรอบคอบ / มีภูมิคุ้มกัน / ไม่เสี่ยงเกินไป / การเผื่อทางเลือกสำรอง |
| ด้านสังคม | ช่วยเหลือเกื้อกูล / รู้รักสามัคคี / สร้างความเข้มแข็งให้ครอบครัวและชุมชน |
| ด้านทรัพยากรธรรมชาติและสิ่งแวดล้อม | รู้จักใช้และจัดการอย่างฉลาดและรอบคอบ / เลือกใช้ทรัพยากรที่มีอยู่อย่างรู้ค่าและเกิดประโยชน์สูงสุด / ฟื้นฟูทรัพยากรเพื่อให้เกิดความยั่งยืนสูงสุด |
| ด้านวัฒนธรรม | รักและเห็นคุณค่าในความเป็นไทย เอกลักษณ์ไทย / เห็นประโยชน์และคุ้มค่าของภูมิปัญญาไทย ภูมิปัญญาท้องถิ่น / รู้จักแยกแยะและเลือกรับวัฒนธรรมอื่น ๆ |

**ที่มา :** ศูนย์ราชการเฉลิมพระเกียรติ ๘๐ พรรษาฯ ถ.แจ้งวัฒนะ แขวงทุ่งสองห้อง เขตหลักสี่ กรุงเทพมหานคร ๑๐๒๑๐ โทรศัพท์ : ๐-๒๑๔๑-๕๕๕๕
Copyright © 2016 กรมที่ดิน กระทรวงมหาดไทย (Department of Lands). All rights reserved.

**5. หลักธรรมในเศรษฐกิจพอเพียง**

ระบบเศรษฐกิจแบบพอเพียงที่พระบาทสมเด็จพระเจ้าอยู่หัว   ทรงพระราชดำริและพระราชทานไว้ให้เป็นแนวทางในการพัฒนาประเทศแก่คนไทยนั้น   วัตถุประสงค์หรือเป้าหมายหลักของเศรษฐกิจพอเพียงก็คือ  ความสงบสุขของผู้คนในสังคม ประชาชนมีกินมีใช้อย่างเพียงพอแก่ความต้องการ ที่สำคัญต้องไม่ทำตนและผู้อื่นเดือนร้อน หากวิเคราะห์โดยละเอียดก็จะพบว่า   ทรงประยุกต์มาจากหลักธรรมในพระพุทธศาสนานั่นเอง   จาก พระราชดำรัสอธิบายขยายความหมายของระบบเศรษฐกิจแบบพอเพียงที่กล่าวมาข้างต้น นั้นทำให้เราพบว่ามีหลักธรรมต่อไปนี้ปรากฏเป็นรากฐานอยู่ในระบบเศรษฐกิจแบบพอเพียง

 **5.1 แนวทางการนำหลักธรรมทางพระพุทธศาสนาไปใช้ประโยชน์ในปัจจุบัน**

แนวคิดเรื่องความสันโดษ  จัดเป็นหลักธรรมพื้นฐานที่สำคัญของชีวิตที่พอเพียง และเป็น

เสมือนธรรมฝ่ายรับ คือ เป็นคุณธรรมที่มีไว้สำหรับรับกับสถานการณ์ต่างๆ ในชีวิต  เพื่อให้ชีวิตดำรง

อยู่ได้ด้วยภาวะจิตที่เป็นสุข   ซึ่งควรเชื่อมโยงกับหลักธรรมฝ่ายรุกอีกประการหนึ่ง  อันเป็นหลักที่จะ

อำนวยสุขในชีวิตปัจจุบัน หลักธรรมต่างๆ คือ

**5.1.1 หลักทิฏฐธัมมิกัตถประโยชน์  4**  (ประโยชน์ในภพปัจจุบัน)  พระพุทธองค์ได้

ตรัสสอนแก่อุชชัยพราหมณ์  ในขณะที่เข้าไปเฝ้า  เพื่อกราบทูลขอให้พระองค์แสดงธรรมที่เป็นไปเพื่อประโยชน์สุขในปัจจุบันและธรรมที่เป็นไปเพื่อประโยชน์สุขภายหน้าให้ฟัง  เนื่องจากตนจะย้ายไปอยู่ในต่างถิ่น  พระพุทธองค์จึงตรัสสอน ดังความปรากฏในพระไตรปิฎกตอนหนึ่งว่า

ดูก่อนพราหมณ์  ธรรม  4 ประการนี้  เป็นไปเพื่อประโยชน์  เพื่อความสุขในปัจจุบัน

กล่าวคือ  อุฏฐานสัมปทา  อารักขสัมปทา  กัลยาณมิตตตา  และสมชีวิตา

**(1) อุฏฐานสัมปทา**  เป็นอย่างไร?  คือ **กุลบุตรหาเลี้ยงชีพด้วยความขยันในการงาน**…เธอเป็นผู้ขยันชำนิชำนาญ  ไม่เกียจคร้านในงานนั้น  ประกอบด้วยปัญญาเครื่องสอบสวน  ตรวจตรา รู้จักวิธีปฏิบัติในเรื่องนั้นๆ  สามารถทำ  สามารถจัดการ นี้เรียกว่า  อุฏฐานสัมปทา

**(2) อารักขสัมปทา**  เป็นอย่างไร ?  คือ  **กุลบุตรมีโภคทรัพย์มาก**  ที่หามาได้ด้วยความขยันหมั่นเพียรแล้ว…เธอจัดการคุ้มครองโภคทรัพย์เหล่านั้นไว้โดยพิจารณาว่าทำอย่างไร  พระราชาทั้งหลายจะไม่พึงริบโภคทรัพย์เหล่านั้นเสีย  พวกโจรไม่พึงลักไปเสีย  ไฟไม่พึงไหม้ไปเสีย  น้ำไม่พึงพัดพาไปเสีย  นี้เรียกว่า  อารักขสัมปทา

**(3)  กัลยาณมิตตตา**  เป็นอย่างไร? คือ **กุลบุตรเข้าอาศัยอยู่ในหมู่บ้านหรือตำบลใด**ก็ตาม  เธอ**เข้าสนิทสนมสนทนาปราศัย  ถกถ้อยปรึกษา**กับท่านที่เป็นคหบดีบ้าง  บุตรคหบดีบ้าง  พวกคนหนุ่มที่มีความประพฤติเป็นผู้ใหญ่บ้าง  คนสูงอายุที่มีความประพฤติเป็นผู้ใหญ่บ้าง  ผู้ประกอบด้วยศรัทธา…ศีล…จาคะ…และ(ปัญญา)เธอศึกษาเยี่ยงอย่างความเพียบพร้อมด้วยศรัทธา…ศีล…จาคะ…(และ)ปัญญาของเขา…นี้เรียกว่า  กัลยามิตตตา

**(4)  สมชีวิตา เป็นอย่างไร** ? คือ  **กุลบุตรเป็นผู้เลี้ยงชีวิตเหมาะสม  ไม่ให้ฟุ่มเฟือยเกินไป  ไม่ให้ฝืดเคืองเกินไป  โดยรู้เข้าใจทางเพิ่มพูนและทางเสื่อมถอยแห่งโภคทรัพย์** ว่าทำอย่างนี้รายได้ของเราจึงจะเหนือรายจ่าย  และรายจ่ายของเราจึงจักไม่เหนือรายได้  เปรียบเหมือนคนชั่งหรือลูกมือคนชั่ง  ยกตราชั่งขึ้นแล้วย่อมรู้ว่าหย่อนไปเท่านั้น หรือเกินไปเท่านี้  ถ้าหากกุลบุตรนี้มีรายได้น้อย  แต่เลี้ยงชีวิตอยู่อย่างฟุ่มเฟือย  ก็จะมีผู้กล่าวหาเอาได้ว่า กุลบุตรผู้นี้ใช้สมบัติเหมือนกินมะเดื่อ  ถ้ากุลบุตรนี้มีรายได้มาก  แต่เลี้ยงชีวิตอย่างฝืดเคือง  ก็จะมีผู้กล่าวหาได้ว่า กุลบุตรผู้นี้คงจะตายอย่างคนอนาถา  แต่ด้วยเหตุที่กุลบุตรเลี้ยงชีวิตเหมาะสม…จึงเรียกว่า  สมชีวิตา

ดูก่อนพราหมณ์  โภคะที่เกิดขึ้นโดยชอบอย่างนี้แล้ว ย่อมมีช่องทางเสื่อม (อบายมุข) 4  ประการ คือ เป็นนักเลงเที่ยวผู้หญิง  เป็นนักเลงดื่มสุรา  เป็นนักเลงเล่นการพนันและคบคนชั่วเป็นมิตร …”

ต่อจากนั้น พระองค์ก็ได้ตรัสประโยชน์ที่ควรบำเพ็ญเพื่อผลในภพหน้าที่เรียกว่า สัมปรายิกัตถะ  4  ประการ  คือ  สัทธาสัมปทา (ความถึงพร้อมด้วยศรัทธา) สีลสัมปทา (ความถึงพร้อมด้วยศีล)  จาคะสัมปทา(ความถึงพร้อมด้วยความเสียสละ)และปัญญาสัมปทา(ความถึงพร้อมด้วยปัญญา) แก่พราหมณ์

จากพระพุทธพจน์ดังกล่าวนี้  ย่อมทำให้เราเข้าใจแจ่มแจ้งในเรื่องประโยชน์สุขในปัจจุบันว่า  การจะดำเนินชีวิตให้เกิดประโยชน์สุข  มีฐานะมั่นคง  สมบูรณ์ได้นั้น  จำเป็นจะต้องมีธรรม  4  ประการ  ซึ่งโบราณท่านเรียกว่า  หัวใจเศรษฐี (อุ   อา  ก  ส)  โดยสรุปคือ

**(1)  ขยันสรรหา  (อุฏฐานสัมปทา)** ได้แก่  ขยัน มานะ บากบั่น  ต่อสู้  ไม่ย่อท้อ ไม่เกียจคร้าน  ในการทำกิจหน้าที่การงาน โดยทำงานต่างๆ ด้วยความชำนิชำนาญ  ด้วยความรู้ความเข้าใจ

**(2)  รักษาดี (อารักขสัมปทา)**  ได้แก่  รู้จักเก็บออม คุ้มครองรักษาทรัพย์ที่หามาได้  ไม่ให้

สูญหายหรือเสียหาย  ด้วยกรณีต่างๆ

**(3) มีกัลยาณมิตร (กัลยาณมิตตตา)** ได้แก่  สมาคมกับมิตรที่ดี  เพราะมิตรดีย่อมไม่ชักนำในทางเสื่อมเสีย  และสามารถชี้แนะ ให้คติในการดำเนินชีวิตแก่ผู้อื่น

  **(4)  เลี้ยงชีวิตพอเพียง (สมชีวิตา)** ได้แก่ รู้จักจับจ่าย  ใช้สอยให้เหมาะสมกับฐานะและความจำเป็น  โดยมีหลักสันโดษเป็นพื้นฐาน

นอกจากนี้  การที่จะให้ฐานะชีวิตมั่นคง และมีชีวิตที่เป็นสุขได้นั้น  ก็ต้องเลี่ยงอบายมุขให้ได้

ดังที่พระพุทธองค์ทรงสอนไว้ในตอนท้ายของพระพุทธพจน์ข้างต้น  เพราะอบายมุขนั้น  ล้วนเป็นส่วนเกินของชีวิตและนำพาชีวิตให้มัวเมา  จนต้องเสียหาย  เสียศูนย์และสูญเสียในที่สุด  ด้วยว่า  การเป็นนักเลงเที่ยวผู้หญิงก็ดี   เป็นนักเลงดื่มสุราก็ดี  เป็นนักเลงเล่นการพนันก็ดี  คบคนชั่วเป็นมิตรก็ดี

ล้วนเกินมาจากตัณหา  ซึ่งมีอวิชชาเป็นมูลรากและมีความทุกข์เป็นดอกผล   ทุกท่านผู้หวังความเจริญจึงควรหลีกเว้นให้ไกล  ดุจหลีกหนีอสรพิษที่มีพิษร้าย  ไม่ควรเข้าใกล้  ไม่ควรส้องเสพโดยเด็ดขาด

เราควรหันมาทำความศึกษาพระธรรมคำสอนของพระพุทธองค์ให้ชัดเจน  เพื่อหาทางแก้ปัญหาและนำไปประพฤติปฏิบัติให้บรรลุวัตถุประสงค์   โดยเฉพาะในยุคปัจจุบันที่เราได้ยินคำว่า  **“เศรษฐกิจพอเพียง”** หรือ **“ชีวิตพอเพียง”**  กันอยู่นี้  ถือเป็นช่วงโอกาสสำคัญ  ที่เราจะได้เลือกดำเนินชีวิตให้ถูกต้องเพื่อวิกฤติทางเศษฐกิจและสังคมจะได้ลดลง   ที่สำคัญหากทุกคนจับประเด็นสำคัญของการดำเนินชีวิตทั้งในแง่เป้าหมาย และวิธีการได้ คือ มีความสันติสุขเป็นเป้าหมาย มีหลักการดำเนินชีวิตที่พอเพียงตามแนวพุทธศาสนา เป็นวิธีการที่อาศัยสันโดษเป็นพื้นฐาน อาศัยทิฏฐธัมมิกัตถะ 4 เป็นกระบวนการและอาศัยการเว้นจากอบายมุขทุกชนิดเป็นกำแพงกั้นความเสื่อม   เชื่อแน่ว่า  ความสันติสุขของบุคคลและสังคมอยู่จะเป็นจริงได้อย่างยั่งยืน

 **5.1.2** **หลักมัชฌิมาปฏิปทา (การปฏิบัติตนในทางสายกลาง)**

มัชฌิมาปฏิปทาในทางพุทธศาสนาหมายถึงทางสายกลาง คือ การไม่ยึดถือสุดทางทั้ง 2 ได้แก่

**อัตตกิลมถานุโยค** คือ การประกอบตนเองให้ลำบากเกินไป และ **กามสุขัลลิกานุโยค** คือ การพัวพันในกามในความสบาย เป็นหลักคำสอนที่ปรากฏในพระธรรมเทศนากัณฑ์แรกของพระพุทธเจ้าที่ทรงแสดงแก่ปัญจวัคคีย์ คือ ธัมมจักกัปปวัตตนสูตร

นอกจากคุณค่าขั้นสูงสุดของหลักมัชฌิมาปฏิปทาที่เป็นไปเพื่อการพ้นทุกข์แล้ว คุณค่าในเบื้องต้น ยังเป็นไปเพื่อการรู้จักการดำเนินชีวิตให้เกิดความพอดี เป็นแนวทางของการแก้ทุกข์ที่เรียกว่า “อริยมรรคมีองค์ 8” โดยมุ่งเน้นให้มีความสุขกายและสุขใจไปด้วย ดังนี้

**1.  สัมมาทิฏฐิ** คือ ปัญญาเห็นชอบ หมายถึง การปฏิบัติอย่างเหมาะสมตามความเป็นจริงด้วยปัญญา

**2.**  **สัมมาสังกัปปะ** คือ ดำริชอบ หมายถึง การใช้สมองความคิดพิจารณาแต่ในทางกุศลหรือความดีงาม

**3.** **สัมมาวาจา** คือ เจรจาชอบ หมายถึง การพูดต้องสุภาพ แต่ในสิ่งที่สร้างสรรค์ดีงาม

**4.** **สัมมากัมมันตะ** คือ การประพฤติดีงาม ทางกายหรือกิจกรรมทางกายทั้งปวง

**5.** **สัมมาอาชีวะ** คือ การทำมาหากินอย่างสุจริตชน ไม่คดโกง เอาเปรียบคนอื่นๆ มากเกินไป

**6.** **สัมมาวายามะ** คือ ความอุตสาหะพยายาม ประกอบความเพียรในการกุศลกรรม

**7.**  **สัมมาสติ** คือ การไม่ปล่อยให้เกิดความพลั้งเผลอ จิตเลื่อนลอย ดำรงอยู่ด้วยความรู้ตัวอยู่เป็นปกติ

**8.** **สัมมาสมาธิ** คือ การฝึกจิตให้ตั้งมั่น สงบ สงัด จากกิเลส นิวรณ์อยู่เป็นปกติ

**5.1.3 หลักสันโดษ**

หลักสันโดษนี้มุ่งให้บุคคลพึงพอใจในสิ่งของหรือทรัพย์สินที่ตนเองได้มาและใช้ จ่ายในสิ่งที่ก่อให้เกิดประโยชน์ ให้บุคคลรู้จักประมาณ ได้แก่ การประหยัดและรู้จักออม ไม่ฟุ่มเฟือยฟุ้งเฟ้อมีความเป็นอยู่อย่างสงบเรียบง่าย และโปร่งใส ไม่ทะเยอทะยานต่อสู้และเบียดเบียนบุคคลอื่น ไม่เอารัดเอาเปรียบกัน อยู่ร่วมกันได้อย่างสันติสุข

ในคัมภีร์ มังคลทีปนี ได้ให้ความหมายของคำว่า สันโดษ ไว้ 3 นัยคือ ยินดีสิ่งที่เป็นของตน, ยินดีในสิ่งที่มีอยู่ และ ยินดีด้วยใจที่เสมอ (ด้วยใจที่มั่นคง)

**5.1.4 อตฺตา หิ อตฺตโน นาโถ (ตนเป็นที่พึ่งแห่งตน)**

หลัก อตฺตา หิ อตฺตโน นาโถ เป็นคำสอนให้บุคคลพึ่งตนเอง ซึ่งแนวทางของระบบเศรษฐกิจพอเพียงก็ได้มุ่งเน้นให้พึ่งตนเองในการทำมาหาเลี้ยงชีพ ในการสร้างฐานะ และการเก็บรักษาทรัพย์ที่หามาได้เพื่อจับจ่ายใช้สอยในยามจำเป็น นอกจากเป็นที่พึ่งแห่งตนแล้วจะต้องเป็นที่พึ่งของบุคคลอื่นด้วย นอกจากในระดับบุคคลแล้ว ยังมุ่งเน้นให้การพัฒนาประเทศชาติให้พึ่งตนเองในลักษณะ “เศรษฐกิจพอเพียง” นั่นคือการพัฒนาที่ไม่อิงเศรษฐกิจโลกจนเกินไป

**5.1.5 หลักสัปปุริสธรรม 7**

หลักสัปปุริสธรรม 7 คือ ธรรมของ[สัตบุรุษ](http://th.wikipedia.org/wiki/%E0%B8%AA%E0%B8%B1%E0%B8%95%E0%B8%9A%E0%B8%B8%E0%B8%A3%E0%B8%B8%E0%B8%A9) ธรรมที่ทำให้เป็นสัตบุรุษ หรือคุณสมบัติของคนดี นั่นเอง ประกอบด้วย

**1.** **ธัมมัญญุตา** – **ความรู้จักเหตุ** คือรู้หลักความจริง รู้หลักการ รู้หลักเกณฑ์ รู้กฎแห่งธรรมดา รู้กฎเกณฑ์แห่งเหตุผล และรู้หลักการที่จะทำให้เกิดผล

**2.  อัตถัญญุตา** – **ความรู้จักอรรถ** รู้ความมุ่งหมาย หรือ รู้จักผล คือ รู้ความหมาย รู้ความมุ่งหมาย รู้ประโยชน์ที่ประสงค์

**3.**  **อัตตัญญุตา** – **ความรู้จักตน** คือ รู้ว่า เรานั้น ว่าโดยฐานะ ภาวะ เพศ กำลัง ความรู้ ความสามารถ ความถนัด และคุณธรรม เป็นต้น บัดนี้ เท่าไร อย่างไร แล้วประพฤติให้เหมาะสมและรู้ที่จะแก้ไขปรับปรุงต่อไป

**4.**  **มัตตัญญุตา** – **ความรู้จักประมาณ** คือ ความพอดี เช่น ภิกษุรู้จักประมาณในการรับและบริโภคปัจจัยสี่ คฤหัสถ์รู้จักประมาณในการใช้จ่ายโภคทรัพย์ เป็นต้น

**5.**  **กาลัญญุตา – ความรู้จักกาล** คือรู้กาลเวลาอันเหมาะสม และระยะเวลาที่ควรหรือจะต้องใช้ในการประกอบกิจ ทำหน้าที่การงาน เช่น ให้ตรงเวลา ให้เป็นเวลา ให้ทันเวลา ให้พอเวลา เป็นต้น

**6.**  **ปริสัญญุตา – ความรู้จักบริษัท** คือรู้จักชุมชน และรู้จักที่ประชุม รู้กริยาที่จะประพฤติต่อชุมชนนั้นๆ ว่า ชุมชนนี้เมื่อเข้าไปหา จะต้องทำกริยาอย่างนี้ จะต้องพูดอย่างนี้ ชุมชนนี้ควรสงเคราะห์อย่างนี้ เป็นต้น

**7.** **ปุคคลัญญุตา หรือ ปุคคลปโรปรัญญุตา – ความรู้จักบุคคล** คือ ความแตกต่างแห่งบุคคลว่า โดยอัธยาศัย ความสามารถ และคุณธรรม เป็นต้น ใครๆ ยิ่งหรือหย่อนอย่างไร และรู้ที่จะปฏิบัติต่อบุคคลนั้น ๆ ด้วยดี เป็นต้น

**5.1.6 โภควิภาค 4**

เป็นวิธีการจัดสรรทรัพย์ในการใช้จ่าย โดยจัดสรรทรัพย์ออกเป็น 4 ส่วน ดังนี้คือ

**1.**  **แบ่ง 1 ส่วน เพื่อใช้บริโภค**เลี้ยงตนเองให้เป็นสุข เลี้ยงดูครอบครัว และคนที่อยู่ในความรับผิดชอบให้เป็นสุข และใช้ทำความดี บำเพ็ญประโยชน์แต่สาธารณะ เป็นต้น

**2.**  **แบ่ง 2 ส่วน เพื่อจัดสรรไว้สำหรับลงทุน**ประกอบกิจการงานต่างๆ

**3.** **แบ่ง 1 ส่วน เพื่อเก็บไว้ใช้ในยามจำเป็น** เช่น เมื่อเกิดอุบัติเหตุ เมื่อเจ็บไข้ได้ป่วย เป็นต้น

**5.1.7 โภคอาทิยะ 5**

คือ เมื่อมีทรัพย์สิน ควรนำมาใช้ประโยชน์ต่อการดำเนินชีวิต ประกอบด้วย

**1.** **ใช้จ่ายทรัพย์นั้นเลี้ยงตนเอง เลี้ยงดูครอบครัว** มารดาบิดา ให้เป็นสุข

**2.** **ใช้ทรัพย์นั้นบำรุงเลี้ยงมิตรสหาย** ผู้ร่วมกิจการงานให้เป็นสุข

**3.**  **ใช้ป้องกันภยันตราย**ต่างๆ

**4.** **ทำพลี คือ การสละบำรุงสงเคราะห์ 5 อย่าง** ได้แก่ อติถิพลี (ใช้ต้อนรับแขก), ญาติพลี (ใช้สงเคราะห์ญาติ), ราชพลี (ใช้บำรุงราชการด้วยการเสียภาษีอากร), เทวตาพลี (บำรุงเทวดา), ปุพพเปตพลี (ทำบุญอุทิศให้แก่บุพการี)

**5.  ใช้เพื่อบำรุงสมณพราหมณ์**

**5.1.8 กามโภคีสุข 4 (สุขของคฤหัสถ์ 4)**

คือ คนครองเรือนควรจะมีความสุข 4 ประการ ซึ่งคนครองเรือนควรจะพยายามให้เข้าถึงให้ได้ คือ

**1.**  **อัตถิสุข** **- สุขเกิดจากการมีทรัพย์** เป็นหลักประกันของชีวิต โดยเฉพาะความอุ่นใจ ปลาบปลื้มภูมิใจว่าเรามีทรัพย์ที่หามาได้ด้วยกำลังของตนเอง

**2.** **โภคสุข -สุขเกิดจากการบริโภคทรัพย์** หรือใช้จ่ายทรัพย์ คือ รู้จักใช้จ่ายทรัพย์นั้นให้เกิดประโยชน์แก่ชีวิตของตน เลี้ยงดูบุคคลอื่น และทำประโยชน์สุขต่อผู้อื่นและสังคม เป็นต้น

**3.**  **อนณสุข–สุขเกิดจากความไม่เป็นหนี้** ไม่ต้องทุกข์ใจ เป็นกังวลใจเพราะมีหนี้สินติดค้างใคร

**4.** **อนวัชชสุข-สุขเกิดจากความประพฤติที่ไม่มีโทษ** คือ มีกายกรรม วจีกรรม มโนกรรมที่สุจริต ที่ใครจะว่ากล่าวติเตียนไม่ได้ มีความบริสุทธิ์ และมีความมั่นใจในการดำเนินชีวิตของตน

**6. ความสอดคล้องของหลักเศรษฐกิจพอเพียงกับหลักธรรมในพุทธศาสนา**

1. เน้นความเป็นเศรษฐกิจแบบองค์รวม กล่าวคือ เป็นระบบการพัฒนาชีวิตของปัจเจกบุคลควบคู่กันไปกับการพัฒนาสังคม ชุมชน และสิ่งแวดล้อม โดยมีจริยธรรมคือความเมตตา ความเกื้อกูลสงเคราะห์ ความสามัคคี ความไม่เห็นแก่ตัว ดังหลักของระบบเศรษฐกิจพอเพียงที่กล่าวไว้ว่า มนุษย์

อยู่ดี ชุมชนอยู่ได้ ธรรมชาติยั่งยืน

2. เป็นระบบเศรษฐกิจแบบมัชฌิมาที่มีสัมมาอาชีวะเป็นหัวใจสำคัญ ซึ่งสามารถโยงไปสู่การที่พระพุทธศาสนามีท่าทีปฏิเสธความสุดโต่ง 2 ด้าน คือ การหมกมุ่นในกามสุขอย่างเดียว และ การทรมานตนเองในรูปแบบต่างๆ

3.  เป็นระบบเศรษฐกิจที่มุ่งพัฒนาทั้งคนและทั้งกระบวนการทางเศรษฐกิจ   ซึ่งถ้าคนไทยปฏิบัติตามระบบเศรษฐกิจแบบพอเพียงก็จะส่งผลให้เกิดภาวะ “เศรษฐกิจก็งอกงาม ธรรมก็งอกเงย คนก็มีความสุข”

4. เป็นระบบเศรษฐกิจที่ไม่เบียดเบียนใครให้เดือดร้อน ไม่มุ่งทำลายทรัพยากรธรรมชาติจนกลายเป็นการทำร้ายธรรมชาติ

5.  เป็นระบบเศรษฐกิจที่ฝึกให้มนุษย์ตระหนักรู้ถึงศักยภาพในด้านการสามารถพึ่งตนเองได้ของมนุษย์

**7. บทสรุป**

วิกฤตการณ์ต่างๆ ทางเศรษฐกิจและสังคมที่ผ่านมาในสังคมโลกและสังคมไทย  ถือเป็นบทเรียนอันล้ำค่าที่ชาวไทยทุกคน ควรทำความเข้าใจ  เพื่อสืบเสาะหาสาเหตุแห่งปัญหานั้นๆ แล้วดำเนินการหาวิธีแก้ไขปัญหา  ตามหลักอริยสัจ 4  ได้แก่ ทุกข์ สมุทัย นิโรธ  มรรค  โดยมุ่งแก้ปัญหาที่สาเหตุแห่งทุกข์ ได้แก่ ตัณหา กล่าวคือ ความทะยานอยากหรือความต้องการที่ไม่รู้จักพอของมนุษย์  เพราะหากบรรเทาหรือหยุดอำนาจของตัณหาภายในบุคคลเสียได้ก็สามารถแก้ไขปัญหาทั้งมวลของมนุษย์ได้   ซึ่งจำเป็นต้องใช้มรรควิธี คือ ปรัชญาเศรษฐกิจพอเพียงซึ่งเป็นแนวคิดเศรษฐกิจที่อยู่บนฐานของความรู้และคุณธรรมตามหลักพุทธศาสนามาเป็นเครื่องขับเคลื่อนทางเศรษฐกิจ

แนวคิดเศรษฐกิจพอเพียง เป็นแนวคิดที่เกิดจากพระราชประสงค์ของพระบาทสมเด็จพระเจ้าอยู่หัวฯ ที่ทรงมุ่งหมายให้สังคมไทยเป็นสังคมที่พึ่งตนเองได้  โดยพระองค์ได้ทรงมีพระราชกระแสรับสั่งอย่างต่อเนื่องตั้งแต่ พ.ศ. 2516  จากนั้น  พระองค์ได้ทรงปฏิบัติพระองค์เป็นแบบอย่างในแนวทางของความพอเพียงอย่างต่อเนื่อง และทรงมีพระราชดำริเกี่ยวกับ “ทฤษฎีใหม่”  เพื่อส่งเสริมให้พสกนิกรในภาคเกษตรมีชีวิตที่พอเพียงอย่างประสบผลสำเร็จ  ถึงแม้ว่าในระยะแรกภาครัฐยังไม่ได้สนใจทุ่มเทกับแนวพระราชดำริอย่างจริงจังมากนัก  จนกระทั่งเกิดปัญหาภาวะวิกฤติทางเศรษฐกิจ เมื่อปี พ.ศ. 2540  แนวคิดเรื่องเศรษฐกิจพอเพียงซึ่งเป็นกระแสพระราชดำรัสของพระบาทสมเด็จพระเจ้าอยู่หัวฯ จึงได้ถูกนำเสนออย่างเป็นรูปธรรมมากขึ้นอย่างต่อเนื่อง

ปัจจุบันปรัชญาเศรษฐกิจพอเพียง  เติบโตและขยายผลออกไปจากภาวะที่เป็นปัญหา  จนสามารถดำรงอยู่ในสังคมไทยได้อย่างมีศักดิ์ศรีและเป็นที่ยอมรับของสังคมโลก  เพราะเป็นแนวคิดที่ได้อาศัยพื้นฐานจากวิถีชีวิตดั้งเดิมของคนไทยและแนวธรรมคำสอนในทางพุทธศาสนามาเป็นแกนสำคัญ  คือ ทางสายกลาง และความสันโดษ  ซึ่งเป็นที่มาของความพอเพียง อันหมายถึง ความพอประมาณ ความมีเหตุผล รวมถึงความจำเป็นที่จะต้องมีระบบภูมิคุ้มกันในตัวที่ดีพอสมควร ต่อการมีผลกระทบใดๆ อันเกิดจากการเปลี่ยนแปลงทั้งภายนอกและภายใน โดยอาศัยความรอบรู้ ความรอบคอบ และความระมัดระวังอย่างยิ่งในการนำวิชาการต่างๆ มาใช้ในการวางแผนและการดำเนินการทุกขั้นตอน  ขณะเดียวกัน จะต้องเสริมสร้างพื้นฐานจิตใจของคนในชาติ ให้มีสำนึกในคุณธรรม  ความซื่อสัตย์สุจริตและให้มีความรอบรู้ที่เหมาะสม ดำเนินชีวิตด้วยความอดทน ความเพียร มีสติ ปัญญา และความรอบคอบ เพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวางทั้งด้านวัตถุ สังคม สิ่งแวดล้อม และวัฒนธรรมจากโลกภายนอกได้เป็นอย่างดีซึ่งจะทำให้บรรลุเป้าหมาย คือ ศักยภาพในการพึ่งตนเองและดุลยภาพแห่งการพัฒนาที่ยั่งยืน

จากการศึกษาวิเคราะห์แนวคิดเศรษฐกิจพอเพียงแล้วนำมาวิเคราะห์หลักธรรมทางพุทธศาสนาประกอบกัน  พบว่า  แนวคิดเศรษฐกิจพอเพียงมีความสอดคล้องกับหลักธรรมทางพุทธศาสนาหลายๆ ประการ  จึงอาจกล่าวได้ว่าแนวคิดเศรษฐกิจพอเพียงเป็นส่วนหนึ่งของพุทธศาสนา  เพราะมีหลักธรรมทางพุทธศาสนาปรากฏในแนวคิด ช่วยส่งเสริม  สนับสนุน  สร้างความมีประสิทธิภาพและประสิทธิผลในการดำเนินกิจกรรมทางเศรษฐกิจและการดำเนินชีวิตตามแนวเศรษฐกิจพอเพียงได้เป็นอย่างดี

เมื่อเป็นเช่นนี้  การส่งเสริมให้มีการเผยแผ่แนวคิดเศรษฐกิจพอเพียงควบคู่กับการเผยแผ่หลักธรรมทางพุทธศาสนา จึงเป็นสิ่งที่มีประโยชน์ต่อสังคมไทยเป็นอย่างยิ่ง  พุทธศาสนิกชนก็จะได้รับประโยชน์จากการนับถือศาสนาได้อย่างเต็มที่   ในอีกด้านหนึ่ง  แนวคิดเศรษฐกิจพอเพียงซึ่งกำลังเป็นที่แพร่หลายอยู่นี้ก็จะมีความชัดเจนในเชิงนโยบายมากขึ้น  และในทางปฏิบัติเมื่อนำพุทธศาสนามาควบคู่กันด้วยก็ยิ่งทำให้เกิดประสิทธิภาพและประสิทธิผลดียิ่งขึ้นด้วย

กล่าวโดยสรุปแล้ว เศรษฐกิจพอเพียงเป็นหลักเศรษฐกิจที่สอดคล้องกับหลักธรรมในพระพุทธศาสนา หรือกล่าวอีกนัยหนึ่งก็คือ หลักเศรษฐศาสตร์ตามแนวพุทธ ที่มุ่งให้มนุษย์จำกัด หรือความอยาก หรือความต้องการของตนเอง แทนการกระตุ้นตัณหาหรือความอยาก เพื่อให้เกิดการบริโภคมากขึ้น (บริโภคนิยม) เนื่องจากพระพุทธศาสนาเห็นว่าความต้องการของมนุษย์นั้นไม่มีขีดจำกัด แต่ขณะเดียวกันทรัพยากรมีขีดจำกัด หากมีการใช้เกินความจำเป็น ทรัพยากรเหล่านั้นก็จะหมดสิ้นไปในที่สุด การปฏิบัติตนตามหลักเศรษฐกิจพอเพียงจึงต้องหันมาแก้ไขที่ตนเองก่อน จำกัดความอยาก ความต้องการ ให้รู้จักพอดี ไม่บริโภคเกินความพอดี หรือตกเป็นทาสของวัตถุ

หลักปรัชญาเศรษฐกิจพอเพียงเป็นแนวคิดที่ถูกหล่อหลอม มาจากความเป็นจริงแห่งธรรมชาติ ที่มนุษย์ทุกคนต้องศึกษาให้เข้าใจ และต้องนำไปปฏิบัติในชีวิตประจำวัน เพื่อที่จะได้เข้าใจถึงความเป็นจริงของธรรมชาติ ความเป็นจริงของชีวิต ว่าสิ่งใดควรทำ สิ่งใดไม่ควรทำ สิ่งใดควรยึดถือเป็นที่พึ่ง สิ่งใดไม่ควรยึดถือเป็นที่พึ่ง เมื่อได้ศึกษาจนเข้าใจ และนำไปปฏิบัติจนเกิดผลแล้ว จนพบความเป็นจริงแห่งชีวิตว่าสิ่งที่จำเป็นต่อการดำรงชีวิตคืออะไร เมื่อนั้นก็จะได้เข้าใจในหลักเศรษฐกิจพอเพียงเป็นอย่างดี เพราะหลักเศรษฐกิจพอเพียงเป็นนโยบายที่แสดงให้เห็นถึงความเป็นจริงของชีวิตตามหลักพระพุทธศาสนานั่นเอง